Ríkisstjórnin skoðar nú í samráði við sóttvarnalækni hvort aflétta eigi sóttvarnareglum hraðar en kynnt var í síðustu viku. Þetta sagði Þórólfur Guðnason sóttvarnalæknir á upplýsingafundi almannavarna.
Ríkisstjórnin sagði í síðustu viku að takmörkunum yrði aflétt í skrefum fyrir miðjan mars. Þórólfur sagði á upplýsingafundinum að þar sem Landsspítalinn og Almannavarnir séu ekki lengur á neyðarstigi og vegna fækkunar alvarlegra tilfella sé til skoðunar að aflétta hraðar. Hann sagðist vinna að áhættumati fyrir ráðherra sem verði kynnt fljótlega en býst ekki endilega við því að senda ráðherra minnisblað fyrir ríkisstjórnarfund á föstudag.
Það sem er í skoðun er hins vegar hvort það sé hægt að einfalda til dæmis einangrunartímann og einfalda sóttkvína eitthvað enn frekar. Síðan eru það þessar almennu takmarkanir sem eru í reglugerðinni og eru alltaf til skoðunar."
Vegna álags kann að verða bið á niðurstöðum úr PCR-prófum og ítrekaði Þórólfur þá bón að fólk fari einungis í slík próf ef það finnur fyrir einkennum eða hefur verið ráðlagt að mæta. Íslensk erfðagreining tekur ekki lengur þátt í að greina sýni og sagði Þórólfur alltaf hafa staðið til að þátttaka fyrirtækisins yrði einungis tímabundin.
Ég tel, og aðrir telja, að það séu komin ákveðin tímamót í því núna að þau geti hætt því. Þau munu hins vegar halda áfram að raðgreina. En eins og Kári Stefánsson hefur lýst er fyrirtækið alltaf tilbúið á hliðarlínunni ef á þarf að halda en ég held að það sé kominn tími til fyrir okkur að reyna að standa á eigin fótum og klára okkur sjálf.

Til skoðunar er að sóttvarnareglum verði aflétt hraðar en áður hefur verið kynnt. Þetta sagði sóttvarnalæknir á upplýsingafundi almannavarna.